Fl-ewwel laqgħa formali tal-Ministru għall-Iżvilupp Sostenibbli, l-Ambjent u t-Tibdil fil-Klima Leo Brincat mal-membri tal-Kunsill Xjentifiku Konsultattiv għall-Ambjent, l-Minsitru Brincat ddeskriva lill-membri ta’ dan il-Kunsill bħala wħud mill-aqwa mħuħ li offrew biex mingħajr ħlas iżda b’impenn u rieda soda joffru l-pariri tagħhom lilu bħala Ministru fi ħdan qafas ġdid kif għandhom għadd ta’ pajjiżi oħrajn Ewropej bl-aħjar prattiċi fil-qasam ambjentali. Il-Kunsill twaqqaf għall-ewwel darba minn kemm ilha li ġiet adottata n- National Environment Policy (NEP) u se jkollu bħala Chairperson lill-Professur Victor Axiak filwaqt li l-membri tiegħu huma esperti f’għadd ta’ oqsma fis-settur ambjentali mill-kwalità tal-arja, it-tibdil fil-klima, l-immaniġġjar tal-iskart, l-eko sistemi, il-bijodiversità u anki l-afforestazzjoni fost suġġetti oħrajn. Il-Membri tal-Kunsill huma Professur Alfred Vella, Dr Noel Aquilina,Dr Elizabeth Conrad, Dr Charles Galdies, Dr Sandro Lanfranco u Paola Grech Bonnici. Il-Ministru Brincat qal li l-istess kif jsir f’għadd ta’ pajjiżi oħrajn Ewropej il-ħidma tagħhom se tkun bi qbil koordinat mal-Ministru nnifsu, bil-ħsieb li tipprovdilu fehmiet indipendenti u purament tekniċi, ’l fuq mill-aspetti politiċi, dwar kwistjonijiet li jiġu identifikati flimkien. Il-Kunsill qed jintrabat li jiltaqa’ mill-anqas darba fix-xahar u qed jingħata l-faċilità li fejn u jekk ikun hemm bżonn bl-approvazzjoni tal-Ministru jinvolvi esperti oħrajnukoll fuq bażi ad hoc fuq suġġetti speċifiċi. Min-naħa tiegħu ċ- Chairperson Professur Victor Axiak qal li waqt li hawn Malta spiss issib ħafna nies li jkollhom opinjoni fuq kollox inkluż fuq l-ambjent, huwa evidenti li l-immaniġġjar tar-riżorsi  ambjentali  u l-protezzjoni tagħhom sar ferm aktar ikkumplikat u li jirrikjedi għarfien xjentifiku avvanzat. Huwa sostna li dan huwa dak li se jipprova joffri dan il-Kunsill.